Marianne Jelved vil gøre op med mandsdominansen i den danske musikbranche.

Det sker efter, at Kulturen på News i den seneste tid har kunnet fortælle, at det næsten udelukkende er mænd, der sidder på de ledende poster i musikbranchen. Mændene bestemmer både på pladeselskaberne, festivalerne og de regionale spillesteder, der er støttet af staten.

- Det er ikke natur, så derfor kan man godt kalde det et problem, siger kulturminister Marianne Jelved til Kulturen på News.

I den kommende musikhandlingsplan er hun er klar til at bede om indberetninger fra de regionale spillesteder for kønsbalancen hos de medarbejdere, som udvælger musikken og for kønsbalancen blandt de optrædende artister på spillestederne.

Læs også : Mændene har sat sig på kulturstøtten

- Vi er fælles om at have en målsætning om at ændre på skævvridningen, men vi skal sørge for at sikre kvaliteten. Derfor forestiller jeg mig, at man beder spillestederne lave en beretning, hvor de redegør for, hvad har de gjort for at få kvindelige musikere ind og spille på spillestederne, og hvad har de gjort for at få kvinder ind i ledelsen på spillestederne, siger Marianne Jelved til Kulturen på News.

Spillesteder er positive

Kulturministeren fortæller, at hun allerede har drøftet indberetningerne med spillestederne, og at de er positive over for tiltaget.

Dorthe Hartmann, der er det eneste kvindelige bestyrelsesmedlem i spillestedernes brancheorganisation, Dansk Live, ser ligeledes positivt på tiltaget.

- Det er en god idé med kvantitativ data på det her område, men så er det også vigtigt at man tager alle spillestederne med, inklusiv honorarstøttede spillesteder. Tiltaget i sig selv kan ikke udligne skævvridningen mellem kønnene, men det kan give os et nuanceret debatgrundlag, hvorfra vi kan udbygge nogle praktiske initiativer, siger Dorthe Hartmann til Kulturen på News.

I den sidste musikhandlingsplan for 2012-2015, der blev udarbejdet under kulturminister Uffe Elbæk, var et af fokuspunkterne at få flere kvinder ind i rytmisk musik. Marianne Jelved skal have en ny plan klar inden for et år.

Læs også : Kvinder i film er sexobjekter uden magtfulde job

Der findes 19 regionale spillesteder i Danmark. På nuværende tidspunkt er det kun hos Radar i Aarhus, man har en kvindelig leder.

83 procent af sidste års udbetalinger fra Koda gik til mandlige artister, hvilket er et udtryk for at det primært er mændene, der bliver spillet på spillestederne og i radioen.

Vil også drøfte det med DR

Hos DR, der står for størstedelen af den musik, der bliver spillet i radioen, har man lige nu ingen forpligtelser i forhold til køn.